মুসলমানদেরকে তাদের দায়িত্ব বুঝানোর কাজে নামতে হবে পবিত্র কোরআনকে নিয়ে। পবিত্র কোরআনের চেয়ে বিপ্লবী গ্রন্থ কি বিশ্বে দ্বিতীয়টি আছে? মহান আল্লাহর এ গ্রন্থটি পড়ে প্রাথমিক যুগের মুসলমানেরা এতটাই অনুপ্রাণীত হতো যে, খেজুর খেতে বসা ক্ষুদার্ত মানুষটি, জ্বিহাদের ডাক শুনে মুখের খেজুর ফেলে দিয়ে জ্বিহাদে ঝাঁপিয়ে পড়েছে এবং শহিদ হয়েছে। খেজুর চিবাতে দেরী হয়ে যাবে এবং তাতে দেরী হবে জান্নাতে পৌছতে, সে দেরীটুকুও তাদের সয়নি। মিশর, সিরিয়া, ইরাক, আলজেরিয়া, সূদান, মরক্কো, ইরানসহ ইসলাম যেখানেই গেছে সেখানেই আল্লাহর এ কিতাবটি রাষ্ট্রজুড়ে বিপ্লব এনেছে। মুসলমানের কাজ হলো কোরআনের শিক্ষাকে সর্বজনের কাছে পৌঁছে দেওয়া। সেটি হলে বাঁকি কাজটুকু কোরআন নিজেই করবে। চারিদিকে ছিটনো বীজের কিছু বীজ পাথরের উপর পড়ে, সেগুলো গজায় না। কিছু বীজ ঝোপঝাড়ে পড়ে, সেগুলো গজালেও প্রতিকূল পরিবেশে বেড়ে উঠেনা। কিন্তু কিছু বীজ উর্বর ভূমিতেও পড়ে। সেগুলো যত্ন পেলে প্রবলভাবে বেড়ে উঠবে এবং উত্তম ফসলও দিবে। তেমনি কোরআনী জ্ঞানের বেলায়ও। তাই স্ট্রাটেজী হতে হবে কোরআনের জ্ঞানকে প্রতিটি মানুষের কাছে পৌঁছে দেওয়া। মু’মিনের জীবনে এর চেয়ে বড় নেকীর কাজ নেই। অন্য কোন মানুষের জন্য এর চেয়ে বড় কল্যাণকর কাজও নেই। ইসলামী রাষ্ট্রবিপ্লবের লক্ষ্যে বস্তুতঃ এটিই সবচেয়ে গুরুত্বপূর্ণ কাজ। তাই মুসলমানদের জন্য প্রায়োরিটি কোন দলের ক্যাডার হওয়া নয়, পার্টির প্রচার পত্র বিলিও নয়, বরং সেটি হতে হবে পবিত্র কোরআনের নিষ্ঠাবান পাঠক ও প্রচারক হওয়ায়। একমাত্র এ পথেই সে যেমন নিজের জন্য সিরাতুল মোস্তাকিম খুঁজে পাবে তেমনি সেটির সন্ধান দিতে পারবে লক্ষ লক্ষ মানুষের। এটাই তো পয়গম্বরদের কাজ। আর আল্লাহর খলিফা রূপে সে কাজ তো প্রতিটি মুসলমানের।